Die debuut, Wat as gaan asems wegslaan! - Innibos
Wat as is 'n toneelproduksie wat nie misgeloop moet word nie. Hierdie drama, wat deur NATi (Nasionale Afrikaanse Teater-inisiatief) befonds is, sou in 2020 op die planke by Standard Bank Innibos wees. Omdat die fees weens die inperking gekanselleer moes word, kon hierdie produksie nie plaasvind nie.
Maar nou, 'n jaar en 'n half later, kan feesgangers wel by Bietjie Bietjie Bos daarna gaan kyk.
Die teks is deur Kanya Viljoen, 'n talentvolle aktrise, skrywer en regisseur van Kaapstad geskryf. Sy het 'n meestersgraad in Teater en het die opspraakwekkende toneelstuk Raak wat sy geskryf en geregisseer het, is as die Beste Produksie by Vrystaat Kunstefees aangewys.
Hierdie produksie het 'n sterk rolverdeling met Francois Jacobs, Adriaan van As en Simoné Pretorius. Francois Jacobs en Simoné Pretorius het teenoor mekaar in die lokettreffer Vir die voëls gespeel, maar dit is die eerste keer wat hulle saam op die verhoog te sien is. Francois was ook 'n maand gelede in die titelrol Kaalgat Karel te sien en is die volgende Op my eish-man wat liefde voor die kameras gaan soek. Die kreatiewe brein agter Rubberarm Produksies en self 'n befaamde akteur, Adriaan van As, is ook in die rolverdeling te sien.
Die baie bekende akteur en gesoute regisseur André Odendaal behartig die regie en Kosie Smit doen die beligtingontwerp en die klank. Met sulke talentvolle akteurs, skrywer, regisseur en tegnici beloof hierdie 'n produksie uit die boonste rakke te wees.
Die drama handel oor drie skoolvriende wat 16 jaar na matriek in 'n kroeg ontmoet. Soos hulle ou koeie uit die sloot grawe, kom geheime op die lappe en word skokkende onthullings gemaak. Is daar rus en vrede te vind op die bodem van die glas en skuldige gewetes?